Mer enn 70 personer funnet døde i forlatt lastebil
Avisen Kronen skriver fredag morgen at det er funnet 71 voksne kvinner og menn, men ingen barn i lastebilen. Avisen skriver at kilder med innsyn i etterforskningen kommer med denne opplysningen. Talsmann for innenriksdepartementet i Østerrike , Alexander Marakovits, bekrefter til det østerrikske nyhetsbyrået APA at over 70 flyktninger er funnet døde. Dette er flere enn først fryktet. Lastebilen med de døde flyktningene ble i går fraktet til byen Nickeldsorf. – Våre kolleger har jobbet hele natten med å få ut likene, sier Helmut Marban, talsmann for politiet, til det østerrikske nyhetsbyrået APA. Torsdag ble en lastebil med det som var anslått å være opp mot 50 lik funnet forlatt langs veibanen på motorveien A4, mellom Neusiedl og Parndorf, i Østerrike. Klokken 11 fredag vil det holdes en pressekonferanse der politiet i Østerrike trolig vil si mer om antallet døde, kjønn, alder, og hvor de kommer fra, samt dødsårsak. Denne pressekonferansen vil bli sendt direkte på VGTV.Foreløpige undersøkelser kan tyde på at flyktningene er kvalt, og politiet meldte torsdag at likene bærer preg av å ha vært døde en stund før de ble funnet. Les også: Skrekkfunn ryster Østerrike: – Det verste massemordet siden krigen Spor på den ene siden av lastebilen kan tyde på at flyktningene har kjempet en fortvilet kamp for å komme seg ut, skriver den østerrikske avisen Kronen. På høyre side, passasjersiden, av lastebilen er det en flere meter lang sprekk som buler ut, skriver avisen, som har markert denne på et fotografi. Ifølge politiet finnes det ennå ingen forklaring på denne sprekken, men Kronen mener det er nærliggende å tro at den stammer fra et forsøk på å komme ut av bilen. Politiet kunne torsdag ikke si nøyaktig hvor mange døde som befant seg inne i kjølerommet på lastebilen, men anslo at det var mellom 20 og 50 personer. Nå kan altså tallet vise seg å være langt høyere. Les også: Jakter lastebilsjåfør i ungarsk by
Talsmann for innenriksdepartementet bekrefter fredag at mer enn 70 døde flyktninger skal være funnet i lastebilen som torsdag stod forlatt langs motorveien.